Samana diya chay unkuduta alliyachishkanrayku chay awtoridarkunaka Jesusta chiknirkansapa.
Chikninankunata yachashpa Jesuska willarkansapa:
—Tatayni Dioska tukuy diya tukuy runakunata yanapansapa.
Ñukapish iden Tataynishina tukuy diya tukuy pita yanapaykani.
Chashna willaptinkuna chay awtoridarkunaka Jesusta sukaman munarkansapa wañuchiyta samana diya rikchak layata ruraptin.
Paykunaka ashwanta chiknirkansapa runalla kashpa Tata Dioswan igualanakunayashpa rimaptin Tata Dios kikinpa tatan kananta.
Chashna chay awtoridarkuna wañuchinayaptinkuna Jesuska willarkansapa:
—Mash allita uyariwaychi.
Tata Diospa chaylla wambran kashpayni kikinimanta mana atipanichu nimata rurayta.
Tatayni Dios rurananta kawashpara chayllata rurani.
Tatayni ruraykananllata ñukapish rurani.
Tataynika sukaman ñukata kuyawan.
Rikchak laya rurananta yachachiwan payshina ñukapish ruranaynipa.
Kunanmantapacha yanapawanka ashwan almirana milagrukunata ruranaynipa.
Chayta kawashpaykichi sukaman almirankichi.
Tatayni Dioska wañudu runakunata atipan kawsachimuyta paywan kuyanakushpa kawsanankunapa.
Payshina ñukapish tukuy munashkayni runakunata kawsachimuni.
Chaymanta Tatayni Dioska mana ni pita chatakunchu.
Payka willawashka ñuka willanaynipa pitami kastiganka pitami perdonanka nishpa.
Chashna Tata Dios willawaptin tukuy runakuna ñukata iden Tataynitashina kuyawanankuna tiyan.
Mana kuyawashpankunaka kachamuwak Tataynitapish mana kuyansapachu.
Allita willaykichi.
Kankuna yachachikunaynita kreyinaykichi tiyan.
Kachamuwak Tata Diostapish kreyinaykichi tiyan.
Chashna yachachikushkaynita kreyiptikichika mana tukuyniyukta kawsankichi.
Mana ninamanchu rinkichi.
Wañudu kanaykichimanta kawsamunkichi.
Allita willaykichi.
Suk tiempu chayamunka chay tiempuka ñami chayamushkana ñuka Tata Diospa wambran yachachikuptini aypa uchasapakuna uyariwanankunapa.
Chay uchasapakunaka iden wañudukunashinami.
Yachachikuptini tukuy uyariwakkuna mana tukuyniyukta Tata Dioswan tantalla kawsankasapa.
Tata Dioska kikinllamantami mana tukuyniyukta kawsan.
Chaymanta pay munaptin ñukapish chaylla wambran kashpayni kikinillamanta mana tukuyniyukta kawsani.
Tatayni kay allpaman kachamuwashka runa kanaynipa.
Chayrayku ñukata willawashka tukuy runakunata willanaynipa pikunami allita rurashka pikunanami mana allitachu rurashka nishpa.
Chashna ñuka yachachikuptini ama almiraychichu.
Suk tiempu chayamunka ñuka kayaptini tukuy wañudu runakuna uyariwanankunapa.
Chaypina pampadu kashkankunamanta llukshimunkasapa willanaynipa maymanmi rinkasapa nishpa.
Tukuy allita rurashpa kawsak runakunata yaykuchishasapa sielupi Tata Dioswan mana tukuyniyukta kawsanankunapa.
Tukuy mana allita rurashpa kawsak runakunata mana tukuyniyuk ninaman kachashasapa.
Jesuska yachachikuyllapi katirkan:
—Kikinillamanta mana nimata atipanichu rurayta.
Tatayni Dios munashkantashina willani pimi allita rurashka pimi mana allitachu rurashka nishpa.
Ñuka mana kikinipa munanaynitachu rurani.
Chayrayku kuskanpi willani pimi allita rurashka pimi mana allitachu rurashka nishpa.
Ñuka rimani Tata Diospa wambran kanaynita.
Ñuka sapallayni chayta rimaptinika kankuna rimankichiman llullakunaynita.
Mana ñukallachu chashna rimani.
Tata Diospish rimashka ñuka wambran kanaynita.
Chashna Tata Dios rimashpa mana llullakunchu.
Kankunaka runakunata kachashkankichi Juanman ñukapa tapukuk.
Payka allita willashushkankichi ariya ñuka Tata Diosmanta shamudu runa kanaynita.
Chayta willashushpaykichi kuskanpi willashushkankichi.
Chashna Juan ñukapa allita willashuptikichipish mana payllachu chayta willashushkankichi.
Tatayni Diospish willashushkankichi paypa wambran kanaynita.
Chayta willaykichi uchaykichimanta Tata Dios perdonashunaykichipa.
Juanka Tata Diospa rimananta yachachishushpaykichi suk alkusashina lusichishurkankichi.
Chashna yachachishuptikichi suk tiempullapa payta uyarishpa kushikushpa kawsarkankichi.
Juanka willashurkankichi Tata Diosmanta shamudu runa kanaynita.
Ñuka almirana milagrukunata rurashpayni Juanmanta ashwan allita yachachiykichi Tata Diosmanta shamushkaynita.
Chay milagrukunata ruraptini atipankichi yachayta Tata Dios kachamuwashkanta.
Kachamuwak Tatayni Diospish willashurkankichi ñuka wambran kanaynita.
Chashna willashuptikichipish kankunaka mana payta uyarinayashkankichichu nima kasunayashkankichichu.
Tata Dios kachamuwashkanta mana kreyishpaykichi paypa rimanantapish mana shunkullikunkichichu.
Tata Diospa killkadunta kuti kuti leyishpa yachakunkichi.
Sukaman yuyankichi chashna sukaman leyishpa Tata Dioswan mana tukuyniyukta kawsanaykichita.
Chay leyishkaykichi Tata Diospa killkadunka riman ñuka Tata Diosmanta shamudu runa kanaynita.
Chayta leyishpaykichipish mana ñukata kreyiwanayankichichu Tata Dioswan mana tukuyniyukta kawsanaykichipa.
Kankuna munawaptikichi mana munawaptikichipish mana nimananchu.
Ñuka kankunata allita riksishpayni yachani Tata Diosta mana kuyanaykichita.
Tata Dios kachamuwaptin shamushka kaptinipish mana nima kasuwanayankichichu.
Chaykamanka suk runa kikinpa yuyayninmanta yachachikuk shamuptinka paytaka kunanlla uyarinkichiman.
Mana Tata Diosta kuyashpaykichi kankunapura sukwan sukwan sukaman alabanakunkichi.
Mana sapallan Tata Dios alabashunaykichitachu munankichi.
Chayrayku mana atipankichichu ñukata kreyiwayta.
Ama yuyaychichu ñuka Tatayni Diospi kankunata chatanaynita.
Suk chatashuknikichi runami tiyan.
Payka Moisesmi.
Paypa killkadunta leyishpaykichi yuyankichi allita Tata Dioswan kawsanaykichita.
Chashna yuyashpaykichipish manami paypa killkadunta kreyinkichichu.
Moiseska killkarkan ñuka shamunaynita.
Chayrayku paypa killkashkanta kreyishpaykichika ñukatapish kreyiwankichiman.
Mana Moisespa killkashkanta kreyishpaykichika mana ñuka willashkaynitapish kreyinkichichu.
Chashna Jesuska chay chiknik runakunata willarkansapa.